**Muză si iubire**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Muză si iubire

În mine versurile dau târcoale

Cum dau târcoale lupii pe la oi,

Se-apleacă-ncet stejarii peste vale

Un Bucium sună, dragă, pentru noi.

Vara își pierde razele-arzătoare

Mă urmăresc tomnatice priviri,

În versul meu e vară si e soare

Si-un nesecat izvor de amintiri.

În noapte ceru-i presărat cu stele

La stână-n vale totul e pustiu,

Coboară luna-n versurile mele

Prin poezie, încă mai sunt viu.

Trăiesc, respir, prin fiece cuvânt

Tu-mi ești, iubito, muză si iubire,

Trăim o clipă-n trupuri de pământ

Ca să ne naștem sus în nemurire.

M Horlaci. 29/08/16